brushane
Store norske leksikon,Biologi,Dyreriket,Ryggstrengdyr,Virveldyr,Fugler,Vade-, måke- og alkefugler,Snipefamilien,Calidris
Brushane er en fugleart i snipefamilien. Hannen er på størrelse med vipe, rundt 30 cm lang, mens hunnen er atskillig mindre. Hunnene er brunspraglet over det hele med hvit buk. Hannene har i vårperioden en rekke farger i forbindelse med en stor fjærkrave som kan bruses opp rundt halsen. Denne kraven og hodefargene varierer ofte betydelig fra individ til individ, men fargene kan deles i to hovedfarger – mørk og lys. Resten av året minner hannene om hunnene i drakten.
Lek I mai/juni utfører hannene en eiendommelig, stum danselek på bestemte, små lekeplasser i myrlendte omgivelser, også etter at hunnene har lagt seg på eggene. Individer med mørk halskrage ser ut til å ha best reproduksjonssuksess. Arten er polygam – en hann parer seg med flere hunner (polygyni). Utbredelse Brushane hekker i Nord-Europa og hele Sibir. I Norge forekommer den vanligst i de nordlige landsdeler og i sentrale fjellstrøk i Sør-Norge. Den hekker også på enkelte lokaliteter i kyststrøk på Sørvestlandet. Formering Brushane har tilhold i våtmarksområder (myrer og strandenger) og plasserer reiret på bakken godt skjult i vegetasjonen. Den legger fire egg, som er blekgrønne med små mørkebrune flekker og streker, og klekkes etter 20–23 dager. Hunnen ruger og passer ungene. Vandringer Brushanen er en trekkfugl som overvintrer i Afrika sør for Sahara. Hannene forlater Norge like etter spillperioden, fra slutten av juni, mens hunnene og ungfuglene først trekker ut av landet i august–september. Den norske bestanden er anslått til rundt 15 000 hekkende hunner. Les mer i Store norske leksikon fugler snipefamilien Eksterne lenker BirdID: Faktaside om brushane